钦定古今图书集成/明伦汇编/闺媛典/第103卷 > 皇清九 > 王忭之妻陈氏
## 钦定古今图书集成/明伦汇编/闺媛典/第103卷 > 皇清九 > 王忭之妻陈氏

按《金华府志》：陈氏，王忭之妻，素娴女德。顺治初，大兵临境，从夫避于南山，遇兵，大小奔散。氏年甫二十，止携七岁孤侄。兵欲污之，氏绐曰：“王门宗祀，全赖此儿，乞释还家，吾当甘心侍执巾栉。” 兵信其言，听放孤侄，氏即赴水死。夫觅其尸，衣带重结，腰系其夫平日所用诗箑，神色如生。